Man (80) kritiek ná aanval op plaasArgieffoto ŉ 80-jarige man is in ŉ uiters kritieke toestand in ŉ hospitaal in Rustenburg ná hy Maandagoggend op sy plaas naby Groot Marico in die Lichtenburg-omgewing in Noordwes aangeval is. Kapt. Aafje Botma, woordvoerder van die polisie, het Dinsdag aan Maroela Media bevestig die voorval het omstreeks 11:00 plaasgevind. “Ons is in dié stadium onseker of Hans van Loggerenberg binne of buite die huis was, maar drie aanvallers het hom oorval en hom met ŉ pyp oor die kop geslaan,” het Botma gesê. Volgens Botma het die man se vrou haarself toe in die badkamer toegesluit en met ŉ noodradio hulp ontbied. “Ons vermoed toe die bure begin reageer en by die toneel opdaag, het die drie aanvallers met drie vuurwapens te voet van die toneel gevlug,” het Botma gesê. Die omgewing is uiters ruig en volgens Botma gaan die soektog na die verdagtes vanoggend voort. Die polisie ondersoek ŉ saak van huisroof, maar Botma het gesê dat daar moontlik later nog ŉ klag van poging tot moord bygevoeg sal word. Botma het gerugte dat Van Loggerenberg Maandagaand gesterf het weerlê en gesê hy is Maandagaand geopereer en word steeds in ŉ kritieke toestand in ŉ hospitaal in Rustenburg behandel.